Virallinen lehti nro C 402 , 22/12/1998 s. 0101



KIRJALLINEN KYSYMYS E-1255/98 esittäjä(t): Leonie van Bladel (UPE) komissiolle (29. huhtikuuta 1998) Aihe: Alankomaiden ja eurooppalaisten postilaitosten monopoliaseman väärinkäytön aiheuttamat haitat pk-yrityksille 1. Pk-yritykset ovat yleensä postilaitosten monopoliaseman väärinkäytön uhreja. Alankomaissa postitoimiston palvelutiskillä hoidetaan postin monopoliin kuuluvien toimien kuten postilähetysten ohella monia muitakin toimia, kuten valuutanvaihtoa ja moottoriajoneuvojen rekisteriotteen hankintaan liittyviä toimia. Tästä aiheutuu suurta haittaa pk-yrityksille. Ruuhka-aikaan klo 16.00-18.00 tavallisen postipaketin lähettämistä voi joutua odottamaan yli 20 minuuttia. Haagin postilaitoksen johtaja Van den Bergin mielestä se ei ole kohtuutonta. Se aiheuttaa kuitenkin menetyksiä pk-yrityksille. Voisiko komissio laatia direktiivejä eurooppalaisten postilaitosten monopoliaseman väärinkäytön kieltämiseksi? 2. Voisiko komissio ilmoittaa, kuinka eurooppalaisten postilaitosten monopoli voitaisiin rikkoa pk-yritysten ja työllisyyden hyväksi? 3. Aikooko komissio laatia direktiivejä, joilla voitaisiin estää se, että eurooppalaiset postilaitokset sekoittavat kaupallisen toiminnan oman monopolitoimintansa kanssa? Tästä esimerkkinä on valuutanvaihto, joka kilpailee liikepankkien kanssa ja joka hoidetaan samalla palvelutiskillä kuin postilaitosten monopoliasemaan kuuluvat toimet eli postilähetykset ja postin vastaanotto? Komission jäsenen Martin Bangemanninkomission puolesta antama vastaus (12. kesäkuuta 1998) 1. Postipalveluja yhteisössä tarjoavista postialan julkisista toimijoista osa toimii monopoliasemassa ja osa kilpailuolosuhteissa. Toimijoiden velvollisuutena on tarjota kattavat palvelut, ja vastapainoksi niillä on usein joidenkin palvelujen tarjoamisen yksinoikeus. Kun toimijalla on määräävä markkina-asema (ja vielä suuremmalla syyllä monopoliaseman ollessa kyseessä), EY:n perustamissopimuksen 86 artiklaa sovelletaan, jos toimija väärinkäyttää asemaansa. Komissio on täsmentänyt määräävässä asemassa olevien postialan toimijoiden em. artiklasta johtuvat velvollisuudet tiedonannossaan kilpailusääntöjen soveltamisesta postialalla ja tiettyjen postipalveluja koskevien valtion toimenpiteiden täytäntöönpanosta(1). Kysymys koski tavallisen postipaketin lähettämiseen tarvittavaa odotusaikaa. Odotusaika palvelutiskillä on olennainen osa palvelun laatua ja vaikuttaa asiakaskunnan, etenkin PK-yritysten, tyytyväisyyteen. Jotkut postilaitokset muuten tarjoavat omia palvelutiskejä PK-yrityksille vastatakseen paremmin niihin kohdistuviin odotuksiin. On huomattava, että pakettien lähettäminen ei ole monopoliala ja että PK-yritys voi siis käyttää eri kilpailevia toimijoita. 2. Yhteisön postipalvelujen sisämarkkinoiden kehittämisestä ja palvelun laadun parantamista koskevista yhteisistä säännöistä 15.12.1997 annetulla parlamentin ja neuvoston direktiivillä(2) yhteisö on ryhtynyt vapauttamaan postialaa siten, että jäsenvaltion yhdelle ainoalle toimijalle uskomien palvelujen alaa rajoitetaan. Lisäksi komission tulee esittää tämän vuoden aikana ehdotus markkinoiden vapauttamisen jatkamisesta. EY:n perustamissopimuksen 90 artiklan 3 kohta koskee postialaa. Sen nojalla komissio valvoo, että jäsenvaltiot eivät toteuta eivätkä pidä voimassa mitään toimenpidettä, joka koskee julkisia yrityksiä, joille jäsenvaltiot myöntävät erityisoikeuksia ja joka on ristiriidassa perustamissopimuksen määräysten kanssa. Komissio voi tarvittaessa osoittaa asianmukaisia direktiivejä ja päätöksiä jäsenvaltioille. 3. Ei ole yhteisön oikeuden vastaista, että yhteisön postialan toimijat voivat yhdistää toisiinsa aloja, joilla niillä on monopoli ja niitä, joilla osalta vallitsee vapaa kilpailu. Tällaiseen yhdistämiseen sisältyy kuitenkin vaara, että kilpailtujen alojen toimintoja subventoidaan monopoliaseman turvin hankituilla varoilla. Sellaisessa tapauksessa saattaa olla kyse EY:n perustamissopimuksen 86 tai 92 artiklan tai 86 ja 90 artiklan rikkomisesta, kuten komissio on selostanut tiedonannossaan. (1) EYVL C 39, 6.2.1998. (2) EYVL L 15, 21.1.1998.